ANC-vieringe: Ondersteuners stroom na stadion | Maroela Media
ANC-vieringe: Ondersteuners stroom na stadion
Ten spyte van die gietende reën, het honderde mense reeds die Orlando-stadion in Soweto, Johannesburg, binnegestroom in afwagting op die ANC se 105de verjaarsdagvieringe en die jaarlikse 8 Januarie-toespraak.
Strate om die stadion is vir verkeer gesluit, behalwe vir mense wat die vieringe gaan bywoon. Verskeie wetstoepassers is reeds besig om voertuie voor te keer en deur te soek. Busse en taxi's, van so ver as KwaZulu-Natal en die Vrystaat, het reeds by die stadion aangekom om mense af te laai. Baie mense het in die busse bly sit om skuiling teen die reën te kry, maar ANC-beamptes het hulle aangepor om die stadion binne te gaan.
Volgens die Suid-Afrikaanse Weerdiens sal ligte reën vandag in Johannesburg voortduur, met 'n maksimum-temperatuur van 14˚C.
Talle straatverkopers het reeds vroeg vanoggend hul stalletjies buite die stadion opgeslaan. Primi Mokoena, een van die straatsmouse, het gesê sy en haar span laat hulle nie deur die reën van stryk bring nie, aangesien die vieringe 'n uitstekende geleentheid en inkomste vir hulle is.
Mense stroom die Orlando-stadion in Soweto, Johannesburg binne vir die ANC se 105de verjaarsdagvieringe (8 Januarie 2017). Foto: Twitter via @MYANC
Fikile Mbalula, die hoof van die ANC se organiseringskomitee, het die skare om 07:30 vanaf die verhoog gegroet en hulle aangemoedig om feestelik te verkeer terwyl kunstenaars optree.
Verskeie lede van die ANC se nasionale uitvoerende komitee, onder meer Zweli Mkhize, die tesourier-generaal, Bathabile Dlamini, Lindiwe Zulu, Malusi Gigaba en Gwede Mantashe, die sekretaris-generaal, was sedert 08:00 al daar.
Die ANC het die afgelope week ondersteuning vir sy verjaarsdagvieringe gewerf deur met mense in die strate te gesels en deur-tot-deur-veldtogte, asook kleiner geleenthede in Gauteng om ondersteuners aan te moedig om die 40 000-sitplek stadion vol te maak vir die jaarlikse viering. Pres. Jacob Zuma sal na verwagting om 11:00 sy toespraak lewer.
Die leierskap van die ANC by die Orlando-stadion in Soweto, Johannesburg vir die ANC se 105de verjaarsdagvieringe (8 Januarie 2017). Foto: Twitter via @MYANC
ANC Gauteng Soweto
Ja en die spek nekke gaan weer die duur kos en drank eet en drink en die armes kry basies die krummels